Inkomstediens wil weet van jou sonpanele(Foto: Bill Mead/Unsplash) Edward Kieswetter, kommissaris van die Suid-Afrikaanse Inkomstediens (SAID), wil sonkraginstalleerders vorentoe verplig om hul klante se besonderhede aan die inkomstediens te verskaf. Dít is oënskynlik om te verseker Jan Taks kry elke sent wat hom toekom. ’n Konsepregulasie is reeds verlede maand vir openbare kommentaar gepubliseer en sou dit goedgekeur word, sal installeerders wat ŉ sonkraginstallasiesertifikaat van voldoening vir die installering van nuwe of ongebruikte sonpanele by ŉ huis aan ’n klant uitreik, die klant se besonderhede aan die SAID moet verskaf. Die besonderhede sluit in die inkomstebelastingnommer óf ID-nommer van die belastingbetaler, die fisieke adres van die persoon wat die sonpanele laat installeer, sowel as die datum waarop dit geïnstalleer is. Die inkomstediens wil ook weet wat die sonpaneel die belastingbetaler gekos het. Kommentaar op die konsepregulasie kon tot 14 April ingedien word. Sou die SAID sy sin kry, sal die besonderhede van almal wat tussen 1 Maart vanjaar en 29 Februarie 2024 sonpanele tuis laat installeer, ingewin moet word. (Foto: Vivint Solar/Unsplash) Diegene wat sedert begin Maart sonpanele laat installeer het, kan dalk ook ’n besoek van hul installeerder verwag. Kieswetter se plan volg enkele maande nadat die minister van finansies, Enoch Godongwana, tydens sy begrotingsrede aangekondig het dat individue wat sonpanele aanskaf, voortaan ook ’n belastingvoordeel sal geniet. Belastingbetalers kan van 1 Maart aanspraak maak op ŉ 25%-korting op die koste van sonpanele, tot ŉ maksimum van R15 000. Dit beteken dat Suid-Afrikaners ’n kwart van die koste van hul sonpanele van hul belasbare inkomste sal kan aftrek. Godongwana het gesê dit kan gebruik word om hul belastingaanspreeklikheid in die 2023‑’24-belastingjaar te verminder. Hierdie aansporing sal egter slegs vir een jaar beskikbaar wees.